Warehouse 13

Warehouse 13 er en amerikansk science fiction-serie som gikk på Syfy fra 2009 til 2014. Serien handler om de to agentene Myka Bering (Joanne Kelly) og Pete Lattimer (Eddie McClintock) fra U.S. Secret Service som arbeider for den amerikanske regjeringens hemmelige Warehouse 13, der magiske overnaturlige objekter lagres.

De første seks episodene av serien var alle blant de ti høyest rangerte seriene på TV-kanalen Syfy, og episode 6, «Burnout», hadde så mye som 4,4 millioner seere, noe som gjorde TV-serien til Syfys til da mest sette. 

Figurer fra TV-serien Eureka, også vist på Syfy i USA, har krysset over til Warehouse 13 og omvendt, og figurer fra Warehouse 13 har krysset over til Alphas.

Handling 
TV-serien følger agentene Myka Bering (Joanne Kelly) og Pete Lattimer (Eddie McClintock) fra U.S. Secret Service som arbeider for den amerikanske regjeringens hemmelige Warehouse 13, der magiske overnaturlige objekter lagres. Lageret er lokalisert i Sør-Dakota, og fra starten av ser de to agentene på oppdraget som en form for straff. Etter som de jobber med å skaffe til veie magiske objekter, begynner de å innse at det de jobber med er veldig viktig. I sesong 1, episode 5, møter de Claudia Donovan (Allison Scagliotti), som leter etter sin savnede bror. Fra sesong to blir hun en del av teamet som det teknologiske alibiet til lageret. I sesong 3, episode 1, blir også Steve Jinks (Aaron Ashmore), en agent fra Bureau of Alcohol, Tobacco, Firearms and Explosives, med på laget.

Produksjon 
TV-kanalen, den gangen under navnet SciFi, bestilte opprinnelig en totimers pilotepisode skrevet av Farscape-skaperen Rockne S. O'Bannon, produsenten fra Battlestar Galactica Jane Espenson og D. Brent Mote. Jace Alexander endte opp med å regissere en revidert versjon skrevet av Espenson, Mote og produsent av Blade: The Series, David Simkins SciFi bestilte ni episoder den 19. september 2008. Serien hadde premiere i USA den 7. juli 2009.

Rollebesetning 

 Eddie McClintock som Pete Lattimer, er opprinnelig fra Secret Service, men nå ansatt ved Warehouse 13. Han er kjent for å bøye regler, og føler det på kroppen når noe er i ferd med å skje. Han er en tidligere alkoholiker som har vært tørrlagt i to år ved seriens start.
 Joanne Kelly som Myka Bering, var en gang en kommende stjerne innen Secret Service, og gjør alt etter boken. Hun legger merke til selv de minste detaljer, og har fotografisk hukommelse. Hun er også svært godt bevandret innen litteraturen, etter som hun vokste opp i en bokhandel. 
 Saul Rubinek som Arthur «Artie» Nielsen, er spesialagenten som er sjef ved Warehouse 13. Han jobbet tidligere som kryptograf for National Security Agency, og har tilbrakt de siste 30 årene ved Warehouse 13. 
 Genelle Williams som Leena (Sesong 1-4), driver et motell like ved Warehouse 13, der agentene bor. Hun kan lese en persons aura.
 Allison Scagliotti som Claudia Donovan (Sesong 2-d.d.), blir beskrevet som en «ung, hipp og brilliant tekno-nerd» som blir gitt en jobb ved Warehouse 13 etter at hun oppdager for mange av lagerets hemmeligheter. Hun kan hacke seg inn i et hvilket som helst datanettverk, og modifiserer av og til overnaturlige objekter slik at de passer henne bedre.

 Simon Reynolds som Daniel Dickinson (Sesong 1), var Pete og Mykas sjef i Washington D.C.

 Aaron Ashmore som Steve Jinks (Sesong 4-d.d.) var en ATF-agent før han ble rekruttert til Warehouse 13 på grunn av sin evne til å avdekke om personer lyver. I sesong 3 blir han drept av Marcus Diamond (Sasha Roiz) etter ordre fra Walter Sykes (Anthony Michael Hall), men i sesong 4 blir han vekket til live igjen da Claudia bruker en metronom.

Agenter ved Warehouse 13 ser ut til å bli valgt ut enten på grunn av sin svært høye intelligens (Artie er ekspert på å knekke koder, Myka har fotografisk hukommelse og en nesten leksikalsk kunnskap, Claudia og H.G. Wells er begge oppfinnere), eller på grunn av en eller annen overnaturlig evne (Pete og Mrs. Frederic kjenner på kroppen om noe er i ferd med å skje, Leena kan lese en persons aura og Jinks kan se om en person lyver).

Referanser

Eksterne lenker 
 
 

TV-serier fra 2010-årene, fra USA
TV-serier fra 2000-årene, fra USA
Science fiction-TV-serier fra USA
Eventyrserier fra USA
TV-produksjoner på SyFy